রক্ত অদল-বদল! গাফিলতির অভিযোগে বর্ধমান মেডিকেলে ব্যপক চাঞ্চল্য

পূর্ব বর্ধমান: এক নমিতার রক্ত অন্য নমিতাকে দিল হাসপাতাল! বর্ধমান মেডিকেল কলেজ ও হাসপাতালে ফের গাফিলতির অভিযোগ। সাপের কামড়ে ভর্তি হওয়া এক মহিলা রোগিনীর মৃত্যু ঘিরে তীব্র ক্ষোভ ছড়িয়েছে পরিবার ও স্থানীয়দের মধ্য়ে। অভিযোগ, চিকিৎসার গাফিলতিতে ভুলবশত অন্য এক রোগিনীর রক্ত দেওয়া হয়েছিল ওই মহিলার শরীরে। মৃতার নাম নমিতা বাগদী (৪৪)। বাড়ি পূর্ব বর্ধমান জেলার ভাতার থানার বলগোনা গ্রামে। গত ২১ অক্টোবর, বিষধর সাপে কামড়ালে তাঁকে প্রথমে ভাতার গ্রামীণ হাসপাতালে নিয়ে যাওয়া হয়। সেখান থেকে রক্তাল্পতার কারণে তাঁকে স্থানান্তরিত করা হয় বর্ধমান মেডিকেল কলেজে।

পরিবারের অভিযোগ, চিকিৎসাধীন অবস্থায় নমিতা বাগদীর শারীরিক অবস্থার উন্নতি হচ্ছিল। কিন্তু পরে হাসপাতালের গাফিলতিতে ভুলবশত অন্য এক রোগী, একই নামে ‘নমিতা মাঝি’-র রক্ত দেওয়া হয় তাঁর শরীরে। এরপর থেকেই নমিতা বাগদীর অবস্থার অবনতি হতে থাকে। তাঁকে পরে স্থানান্তর করা হলেও শুক্রবার ভোরে মৃত্যু হয় তাঁর।

আরও পড়ুন: SIR আতঙ্কে এবার মৃত্যু হল যৌন কর্মীর!

জানা গিয়েছে, মৃতা নমিতা বাগদির রক্তের গ্রুপ ছিল বি পজিটিভ, আর যাঁর জন্য রক্ত আনা হয়েছিল সেই নমিতা মাঝির রক্তের গ্রুপ এ পজিটিভ। পরিবারের দাবি, এই মারাত্মক ভুলের দায় হাসপাতালের উপরেই বর্তায়। তাঁরা লিখিত অভিযোগ জমা দিয়েছেন হাসপাতাল কর্তৃপক্ষের কাছে।

মৃতার ছেলে রাহুল বাগদী অভিযোগ জানিয়েছেন— “চিকিৎসক ও নার্সদের গাফিলতির কারণেই আমার মায়ের মৃত্যু হয়েছে। আমাদের না জানিয়ে অন্য রোগীর রক্ত দেওয়া হয়েছিল। আমি হাসপাতাল সুপারের কাছে লিখিতভাবে কঠোর শাস্তির দাবি জানিয়েছি”। ঘটনা নিয়ে হাসপাতাল সুপারের কোনও মন্তব্য পাওয়া যায়নি। তবে ঘটনার পর ফের রাজ্যের সরকারি হাসপাতালগুলির চিকিৎসা পরিষেবার মান নিয়ে প্রশ্ন উঠেছে সাধারণের মধ্যে।